'Onderwêreld-baas' by huis in Kaapstad aangekeer | Netwerk24
'Onderwêreld-baas' by huis in Kaapstad aangekeer
Deur Maygene de Wee 15 Maart 2019 07:58
'n Vermeende lid van die Kaapse onderwêreld en 'n vennoot van Mark Lifman, nog 'n Kaapse sakeman met vermeende bande met die Kaapse onderwêreld, is Donderdagaand kort ná 21:00 by 'n huis in Loevenstein, langs Plattekloof, in Kaapstad se noordelike voorstede in hegtenis geneem.
Die huis waar die man in hegtenis geneem is, is glo reg langs die huis van Colin Booysen, jonger broer van Jerome "Donkie" Booysen, vermeende leier van die Sexy Boys en 26-bende van Belhar.
Bronne het gesê 'n man wat glo 'n private speurder is en al werk gedoen het vir onder andere Donkie, die Sexy Boys en die man wat Donderdagaand in hegtenis geneem is, is terselfdertyd by 'n huis in Parklands langs Bloubergstrand in hegtenis geneem.
Die polisie het glo op die private speurder se skootrekenaar beslag gelê. Die inhegtenisnemings hou glo verband met 'n saak van afpersing.
Die polisie het Vrydagoggend bevestig twee verdagtes, albei 49 jaar oud, is by hul huise aangekeer.
"Hulle is gisteraand by hul onderskeie wonings in Plattekloof en Parklands in hegtenis geneem op aanklagte van intimidasie, aanranding met die doel om ernstig te beseer, afpersing, afdreiging en ontvoering," het lt.kol Andrè Traut, provinsiale polisiewoordvoerder, gesê.